กรุงเทพมหานครและปริมณฑล ปริมาณค่าฝุ่นละออง PM 2.5 เพิ่มขึ้น บางพื้นที่เกินค่ามาตรฐาน
กรุงเทพมหานครและปริมณฑล ปริมาณค่าฝุ่นละออง PM 2.5 เพิ่มขึ้น บางพื้นที่เกินค่ามาตรฐานเริ่มมีผลกระทบต่อสุขภาพ โดยทุกหน่วยงานยังดำเนินมาตรการต่อเนื่องเพื่อลดฝุ่นละอองสถานีตรวจวัดคุณภาพอากาศ กรมควบคุมมลพิษ (คพ.) ตรวจวัดสถานการณ์ค่าฝุ่นละอองขนาดเล็ก PM2.5 พื้นที่กรุงเทพมหานครและปริมณฑลวันนี้ 13 กุมภาพันธ์ 2562 ภาพรวมคุณภาพอากาศอยู่ในระดับดีถึงคุณภาพเริ่มมีผลกระทบต่อสุขภาพ โดยสารมลพิษทางอากาศที่ตรวจพบเกินมาตรฐาน คือ ฝุ่นละอองขนาดไม่เกิน 2.5 ไมครอน (PM2.5) ตรวจพบค่าเฉลี่ยระหว่าง 28 - 61 ไมโครกรัมต่อลูกบาศก์เมตร ซึ่งปริมาณฝุ่นละอองเพิ่มขึ้นเกือบทุกพื้นที่จากเมื่อวานนี้ 12 กุมภาพันธ์ 2562 จนเกินมาตรฐานเริ่มมีผลกระทบต่อสุขภาพในบางพื้นที่ เนื่องจากลมใกล้ผิวพื้นสงบ ส่วนลมระดับสูงมีกำลังอ่อนลงจากเมื่อวานนี้ และมีความกดอากาศสูงกำลังปานกลางแผ่ลงมาปกคลุม โดยตรวจพบเกินมาตรฐานบริเวณ ตำบลคลองหนึ่ง อำเภอคลองหลวง จังหวัดปทุมธานี  แขวงทุ่งสองห้อง เขตหลักสี่ และสูงสุดบริเวณริมถนนพหลโยธิน เขตบางเขน อยู่ที่ 61 ไมโครกรัมต่อลูกบาศก์เมตร คาดการณ์วันพรุ่งนี้ 14 กุมภาพันธ์ 2562 จากโมเดลคาดการณ์ปริมาณฝุ่น PM2.5 ของ คพ. มีแนวโน้มเพิ่มขึ้น แต่ยังอยู่ในเกณฑ์มาตรฐานทุกพื้นที่ ประกอบกับได้ความร่วมมือของหน่วยงานต่างๆ ที่ได้ดำเนินมาตรการในการบรรเทาสถานการณ์อย่างเข้มข้นและต่อเนื่อง อาจส่งผลให้ปริมาณฝุ่นละอองลดลงได้ คพ. และหน่วยงานที่เกี่ยวข้องได้ดำเนินมาตรการแก้ปัญฝุ่นละออง PM 2.5 อย่างต่อเนื่องด้วยมาตรการเร่งด่วน เพื่อควบคุมปริมาณฝุ่นละออง PM2.5 ไม่ให้เกินค่ามาตรฐาน เช่น ได้ติดตั้งระบบสปริงเกอร์พ่นละอองน้ำที่โรงเรียนสังกัด กทม. 437 แห่ง พร้อมจัดชุดเจ้าหน้าที่ให้ความรู้เกี่ยวกับ PM2.5 และการใช้หน้ากากอนามัยให้นักเรียน  ตั้งจุดตรวจรถยนต์วัดควันดำบริเวณจังหวัดรอยต่อบนถนนสายหลักและสายรองทุกเส้นทางที่มีรถบรรทุกและรถโดยสารมุ่งหน้าเข้ากรุงเทพมหานคร โดยวันนี้ยังได้ตรวจรถยนต์ควันดำบนถนนวิภาวดีรังสิต เขตดอนเมือง ถนนบรมราชชนนี เขตทวีวัฒนา ถนนนิมิตรใหม่ เขตคลองสามวา ถนนประเสริฐมนูกิจ และเขตลาดพร้าว กวาดล้างทำความสะอาดถนนรัชดาภิเษกขาเข้ามาจากฝั่งประชานุกูล ช่วงโค้งซ้ายลงถนนวิภาวดีรังสิต  ฉีดล้างทำความสะอาดฝุ่นละอองบนพื้นผิวถนนกำแพงเพชร 6 ถนนพหลโยธิน ถนนราชวิถี และถนนสุขาภิบาล 5สำหรับประชาชนสามารถติดตามสถานการณ์คุณภาพอากาศแบบ Realtime ได้ทางแอปพลิเคชันและเว็ปไซต์ air4thai และสถานการณ์คุณภาพอากาศจากสถานีตรวจวัดของกรุงเทพมหานคร bangkokairquality.com